
Ha mindig is úgy érezted, hogy a Hallmark karácsonyi filmjeiből hiányzik egy jó adag szenvedély, akkor ezt a könyvet egyenesen imádni fogod.


Első fejezet

Kira North szívből utálta a karácsonyt. Ami elég nagy pech volt, tekintve, hogy egy olyan kisvárosban lett egy fenyőfarm büszke tulajdonosa, amelynek bája már szinte túlzottnak számított. Ráadásul a helyiek képtelenek voltak venni a lapot: Kira akkor lenne a legboldogabb, ha egyszerűen békén hagynák.

Bosszús sóhajjal csukta be az ajtót a legutóbbi kéretlen látogató után. Az illetőt George-nak hívják, és csak azért ugrott be, hogy üdvözlésképpen átadjon egy csomag mézeskalácsot a helyi pékségből, de azért otthagyta a névjegykártyáját is, miközben több egyértelmű célzást is elejtett, milyen jól tudnának együttműködni. Ezen a hétvégén már ő volt a harmadik hiéna.

Tegnap Mindy Walsh alpolgármester rontott rá egy szórólappal a jövő heti karácsonyi fénygyújtásról. Mintha nem látott volna már kismilliót belőle, valahányszor betette a lábát a városba. Ma délelőtt pedig egy egész család masírozott be a birtokra. A gyerekek karácsonyi egyenpulcsiban feszítettek, és azt kérdezgették, kivághatnának-e egy fát. Amikor elküldte őket a fenébe, úgy tett, mintha észre sem venné a szemükben csillogó könnyeket.

Ez már tényleg több volt a soknál. Lecsúszott a padlóra, hátát az ajtónak vetette, és dühösen feltépte a piros-zöld celofánt. Kiválasztott egy mézeskalács-Mikulást, és kíméletlenül leharapta a fejét. Rossz döntés volt. Mert a süti egyszerűen mennyei volt. Fahéj, szerecsendió… kész tökély. A francba!

Mire az utolsó morzsát is elpusztította, teljesen átfagyott. Jéghideg volt a padló. Jéghideg volt az ajtó. Dermesztő hideg uralkodott az egész ócska, huzatos házban, ahová három hónapja költözött. Nekidöntötte a fejét az ajtónak. Semmi baj. Tényleg! Legfeljebb felvesz még egy pulóvert. Úgyis csak kettő volt rajta. Meg vastag gyapjúzokni. Különben is, teljesen normális dolog odabent is sapkát hordani, nem igaz?

Az ajtó melletti, matuzsálemi korú radiátor válaszképpen megadóan felnyögött.

Na jó, ideje felállni. Nyomás vissza dolgozni! A „bájos vidéki parasztház”, amit látatlanban vett meg, valójában egy düledező pénznyelőnek bizonyult, a fűtés pedig már csak kegyelemből működött. A „festői birtok” sem volt különb: egy leharcolt, jobb napokat látott fenyőfarm. Hiába fogadta meg, hogy nem nyitja meg újra, nem sok választása maradt. Ha nem akar megfagyni, pénzt kell keresnie, a ház ugyanis nem fogja saját magát rendbe hozni. Ráadásul az utolsó centjét is ebbe a fenyőfarmba ölte.

Ha túl akarja élni a telet – és el akarja kerülni, hogy tavasszal valamelyik kíváncsi, ám jó szándékú szomszéd találjon rá jéggé fagyva –, muszáj újra beindítania a boltot. Méghozzá sürgősen! Hálaadás utáni első vasárnap volt, és a reggeli családból ítélve a helyiek már alig várják, hogy hazavihessék a karácsonyfájukat.

Magára kanyarította az egyik kanapén heverő plédet, aztán odacsoszogott a robusztus, régi fa étkezőasztalhoz, ahol a laptopja állt. Az előző tulajdonosok rengeteg holmit hagytak maguk után. Időnként még mindig előkerült egy-egy megsárgult levél a legváratlanabb helyekről, de egyiket sem bontotta fel. Az asztalt viszont megtartotta. Illett a házhoz.

Felnyitotta a laptopot. Még mindig nincs internet. A múlt heti áramszünet óta teljesen megadta magát a hálózat.

A francba!

Mégis hogyan vegyen fel embereket, dobjon össze egy honlapot és legyen jelen a közösségi médiában internet és térerő nélkül? Ráadásul mindezt két nap alatt? Leroskadt a legközelebbi székre. Most nem sírunk. Egyrészt semmi értelme. Másrészt ebben a hidegben még a könnyei is az arcára fagynának. Nagyot szippantott, és visszanyelte a könnyeket. Megpróbált nem belegondolni, milyen szánalmasan festhet: egy kopott plédbe bugyolálva, három réteg ruhában, a fagyos levegőtől és a visszafojtott sírástól kivörösödött orral.

Ennek nagyon nem így kellett volna alakulnia.

Először is nem egyedül kellene most itt gubbasztania. A nővérének is itt lenne a helye. A másik felének. Annak az embernek, aki mindig is talpraesettebb, józanabb és megfontoltabb volt. Az ikertestvérének. A legjobb barátjának. Chloe biztosan nem vett volna meg egy ilyen helyet hirtelen felindulásból, látatlanban meg pláne nem. Előbb megnézte volna. Alaposan körbejárta volna. És olyasmiket kérdezett volna például, hogy: miért akarsz egy új-angliai farmra költözni, amikor azt sem tudod, melyik végén kell megfogni a kapát, főzni sem igazán tudsz, és úgy általában még soha semmit nem csináltál egyedül? Csupa olyan kérdést szegezett volna neki, amelyekre Kirának esze ágában sem volt válaszolni.

Mert ez az egész nem holmi hirtelen ötlet volt, hanem az utolsó, kétségbeesett kísérlet arra, hogy újrakezdje az életét. Hogy olyan messzire fusson a múltjától és a régi önmagától, amennyire csak lehet. Nem hirtelen fellángolás vezérelte. Tudatos döntés volt: elhatározta, hogy új embert farag magából.

Csakhogy Chloe cserben hagyta. Férjhez ment. És elköltözött Dániába. Dániába! Mintha nem létezne más hely a világon. Mégis mihez kezd az ember, ha a lelki társa, a másik fele egyszer csak talál magának egy újabb másik felet?

Nos, először is végignéz egy rakás önellátós tanyasi videót a közösségi médiában. Aztán elhiszi, hogy ez neki is a kisujjából menni fog. Végül a teljes megtakarításából vesz egy romhalmazt, és módszeresen romba dönti az életét. Na jó, talán ez az utolsó lépés tényleg kissé elhamarkodott volt.

A tényen viszont ez jottányit sem változtatott. Itt volt. Egyedül. Nyomorultan. És rohadtul fázott.

A kézfejével megtörölte az arcát. Nevetséges az egész. Tennie kell valamit, különben a végén még tényleg jégcsappá fagy a saját ágyában. Hogy erőt gyűjtsön, bekapott még egy mézeskalácsot, felkapta a telefonját, szorosabbra húzta magán a plédet, és a hátsó ajtó felé vette az irányt. Belebújt az új csizmájába, majd kilépett a szabadba. Odakint szinte melegebb volt, mint a házban. A november végi napfény ugyan erőtlenül sütött, de legalább valamelyest felmelegítette a levegőt.

Ha túl akarja élni ezt a telet, hozzá kell szoknia az északi hideghez. Bár még egyetlen hópehely sem hullott, máris teljesen reménytelennek tűnt a helyzet. Georgiában ritkán süllyedt tíz fok alá a hőmérséklet – délután meg pláne nem –, itt meg már azért imádkozhatott, hogy legalább a fagypontot elérje.

Nagy bajban volt.

Nincs sírás. Most nincs. Majd később, amikor már az ágyban kucorog a takarók alatt. De semmiképpen sem itt kint, ahol Dream Harbor valamelyik túlontúl lelkes lakója bármelyik pillanatban előugorhat a semmiből, mint valami karácsonyi rémálom.

Magasra tartott telefonnal indult el a ház mögötti fenyősorok között. Ha elég messzire besétál a fák közé, talán elkap valami kósza térerőt. Persze bemehetne a városba is. Dolgozhatna a könyvtárban, vagy abban a kávézóban, amiért a helyiek úgy odavoltak. Ahhoz viszont emberek közé kellene merészkednie, amihez az idegösszeomlás határát súroló jelenlegi állapotában semmi kedve nem volt. Maradt hát a bolyongás a fák között: flanel pizsamanadrágban, agyonmosott pulóverekben, egy elnyűtt plédbe burkolózva.

A fenyők katonás rendben sorakoztak előtte, a derekáig érő csemetéktől egészen a feje fölé magasodó, megtermett példányokig. Szerencsére az elmúlt években gazda nélkül is tették a dolgukat. Rájuk fért volna ugyan egy alapos metszés, de összességében jó állapotban voltak. Nem is a fákkal volt a baj, hanem az összedőlni készülő pajtával. Meg a házzal, amit fel kellene újítani.

Csakhogy ehhez előbb pénzt kell szereznie.

Aztán embereket felvennie, és egy működő vállalkozást faragni az egészből. Olyasmire készült, amit addig soha életében nem csinált. És amihez, ha egészen őszinte akart lenni, semmi kedve sem volt.

Sok ideje azonban nem maradt a töprengésre. A következő pillanatban ugyanis egy hatalmas, fekete árnyék száguldott el előtte, két kisebbel a nyomában.

Kira felsikított.

A kutyák vad ugatásba kezdtek.

A mögöttük loholó férfi hirtelen megtorpant.

– Elizabeth, lábhoz!

A hangja élesen hasított a levegőbe. A legnagyobb kutya azonnal engedelmeskedett, és vidáman odakocogott hozzá.

– Jó kislány! – dicsérte meg a férfi, és megsimogatta a fejét. – Odie, Pudgy, lábhoz! – Próbálkozott ugyanazzal a szigorral, de már elkésett. Kira addigra leguggolt, hogy megsimogassa a két izgő-mozgó szőrgombócot.

– Hát ti meg kik vagytok, kis cukorborsók? Kis tündérbogárkák!

A kisebbik, egy fehér, drótszőrű westie keverék, izgatott szuszogással fúrta jéghideg orrát Kira tenyerébe. A másik legalább százévesnek tűnt – már ami a kutyaéveket illeti. Türelmesen várta, hogy megvakargassák puha, lelógó füle tövét, miközben a nyelve viccesen kifityegett a szájából.

– Ti aztán igazán jó kutyusok vagytok. Csupa szív kis angyalkák – gügyögte, miközben két kézzel simogatta, vakargatta őket. Annyira elbűvölték a jószágok, hogy szinte teljesen megfeledkezett a gazdájukról. Csak akkor nézett fel, amikor a férfi árnyéka már rávetült.

– Ööö… bocsánat – szabadkozott a férfi. – Nem tudtam… Mármint azt hittem, a birtok üresen áll, és nincs itt senki. Különben pórázon tartottam volna őket.

– Semmi baj – felelte Kira. Még mindig guggolt, Elizabeth azonban nyüszíteni kezdett, amiért kimaradt a másik kettőnek jutó szeretetcunamiból. – Téged sem hagylak ki. De gyönyörű kislány vagy! – fordult hozzá. A hatalmas eb azonnal odadugta a fejét egy kis simogatásért. Kira elmosolyodott. Napok óta először. És ez nagyon jólesett neki.

Aztán végre feltápászkodott, és a kutyák gazdájára nézett. A mosoly egyetlen pillanat alatt lehervadt az arcáról. A férfi ugyanis értetlenül, már-már kétségbeesetten bámulta.

Ekkor hasított belé a felismerés: kócos, mosatlan haj, kisírt szem és kopott pléd, amit kabát helyett csavart magára.

Jaj, ne! Ez a nap. Ez a város. Ezek az emberek. Egyszerűen képtelenség elmenekülni előlük.

– Nos, ami azt illeti, ez a farm történetesen az enyém – jelentette ki, és kihúzta magát. – Vagyis te most éppen birtokháborítást követsz el. – Elizabeth halkan felnyüszített, mire Kira engesztelésül megvakargatta a füle tövét. – Nem rád értettem, cukorborsó. Te nem tehetsz semmiről.

A férfi szája sarkában halvány mosoly jelent meg.

– Mentségemre szóljon, hogy fogalmam sem volt róla.

Kira gyanakvóan összevonta a szemöldökét.

– Hogyhogy? Ebben a betegesen kíváncsi kisvárosban mindenki tud mindenről.

A férfi vállat vont.

– Én nem ebben a betegesen kíváncsi kisvárosban lakom.

– Akkor mégis mit keresel itt?

– Csak látogatóban vagyok.

Kirának cseppet sem tetszett a hanghordozása. Sőt, az arca sem. Túl… túl… jóképű volt. Már-már vérlázítóan. Az arcvonásai irritálóan szimmetrikusak voltak, sötét haja pedig pontosan úgy állt, mintha most lépett volna le egy magazin címlapjáról. És persze teljesen hidegen hagyta.

Túl jófiús volt.

– Nos, bárkinél is vendégeskedsz, igazán szólhatott volna, hogy ennek a birtoknak már én vagyok a tulajdonosa. Nem sétálgathatsz csak úgy keresztül-kasul a kis délutáni túrád közben, vagy akármit is csinálsz éppen.

A férfi idegesítően szabályos mosolya még szélesebbre húzódott.

– A kis délutáni túrámon, vagy akármit is csinálok éppen?

– Tudom is én! És egyáltalán, mi ez a mellény? Tisztára úgy nézel ki, mint egy megszállott természetjáró.

A férfi lenézett a pufimellényére, a sötét farmerére meg a túrabakancsára, aztán alaposan végigmérte Kirát.

– Rajtad egy pléd van – állapította meg szárazon.

– Igen.

– És az én mellényemet cikized?

– Igen.

Kira dacosan összefonta a karját, már amennyire a rátekert takaróréteg alatt ez fizikailag kivitelezhető volt. A férfi ugyan egy árva mozdulatot sem láthatott, de a testtartása így is kellően harciasra sikerült. Biztos volt benne, hogy az üzenet célba ért: szívből utálta ezt a pasit. Meg azt a bicskanyitogató, csipkelődő mosolyát. És a világos szemét azokkal a sötét szempillákkal. Most komolyan. Muszáj valakinek ennyire pofátlanul tökéletesnek lennie?

Kira világéletében olyan pasikra bukott, akiknek szinte a homlokára volt tetoválva: „Életveszély! Kerüld el!” Néha szó szerint is. Ez a fickó viszont pontosan úgy festett, mintha az „Anyukák kedvenc vőjelöltje a karácsonyi asztalnál” kampány reklámarca lenne. Ennél visszataszítóbbat elképzelni sem tudott. Egyáltalán nem volt vonzó. Cseppet sem.

Na jó, talán a farmerében feszülő combját leszámítva. De az most tök lényegtelen volt.

– Még egyszer elnézést a félreértésért. Akkor megyünk is, nem zavarunk tovább.

Ja, persze. Elviszi a kutyákat. A francba! Alig pár perc alatt beléjük szeretett. Lenézett a három imádnivaló pofira. Szinte hallotta, mit gondolnak.

– Igazából… akár be is fejezhetitek a sétát – bukott ki belőle hirtelen. A férfi meglepetten felvonta a szemöldökét. – Ha már úgyis itt vagytok. A kutyáknak meg kell a mozgás. Én biztosan nem fosztanám meg őket tőle.

– Nagy kutyás vagy, ugye?

– Az állatok fényévekkel jobbak az embereknél.

A férfi mély nevetése természetesen egyáltalán nem volt rá hatással. Á, dehogy!

– Ezzel nehéz lenne vitatkozni.

Kira kurtán biccentett, arra számítva, hogy végre odébbáll. Ő azonban egy tapodtat sem mozdult, csak nézte, mintha valami bonyolult rejtvényt próbálna megfejteni.

– Mi az? – csattant fel.

– Csak… jól vagy?

Jól van-e? Mégis mit képzel? Csak azért, mert egy szál plédbe burkolózva bolyong odakint, és úgy lóbálja a telefonját a levegőben, mintha attól varázsütésre lenne térerő, máris azt hiszi, hogy elmentek otthonról?

Kira olyan fenséges mozdulattal simította végig magán a plédet, mintha egy méregdrága estélyit viselne.

– Kösz, jól vagyok.

A férfi bosszantóan tökéletes szemöldöke között apró aggodalomránc jelent meg. Kira legszívesebben hozzávágott volna egy fenyőtobozt, csak hogy tesztelje, eltalálja-e.

– Csak láttam, hogy a fejed fölött lóbálod a telefonodat. Azt hittem, valami baja van. IT-s vagyok, szóval arra gondoltam…

Egy újabb ájti-csóka?

Na, pont ez hiányzott még mára.

Mindig hallgass az első megérzésedre! Az övé most sem tévedett. Nem volt szüksége egy Szilícium-völgyből szabadult, „menjünk túrázni, mert azt hisszük, a világ a lábunk előtt hever” típusú Clark Kent-hasonmásra, hogy megmentse. Ma tuti nem, öcsém.

– Kösz, Elon. Megoldom.

– Elon? – Úgy tűnt, ez betalált. Egy pillanatra megütközött a gúnynéven.

Hmm. Ez kifejezetten jólesett Kira lelkének.

– Hé, csak segíteni akartam – szabadkozott.

– Senki sem kérte.

A férfi védekezően felemelte a kezét.

– Igazad van. Sajnálom. Akkor nem is zavarok tovább.

– Köszönöm.

Kira makacsul elfordította a tekintetét. A férfi csalódott arckifejezése láttán valahogy azonnal elment a kedve az egésztől. Hirtelen mardosni kezdte a bűntudat, amiért ilyen durva volt. Hogy elterelje a gondolatait, inkább újra leguggolt, hogy elköszönjön új barátaitól.

– Sziasztok, kis cukorborsók! Jó sétát!

Még egyszer megdögönyözte mindhármukat. Mire felegyenesedett, a rejtélyes idegen már messze járt a fák között. Hallotta, ahogy halkan füttyentett a falkának, a kutyák pedig – Kira legnagyobb bánatára – engedelmesen utánairamodtak.


Második fejezet

– Ugye itt maradsz velem egy kicsit? – kérlelte a nővére. Kihúzott egy széket a legközelebbi asztalnál, majd leült vele szemben. – Úgyis alig van vendég, és egyébként is rám fér egy kis szünet.

Bennett végignézett a pillanatnyilag teljesen üres Pumpkin Spice kávézón, aztán visszafordult Jeanie-hez. A nővére máris előhúzta a tarsolyából a legellenállhatatlanabb mosolyát.

– Kérlek!

– Tudod jól, hogy haladnom kell a feladataimmal, amíg itt vagyok – dünnyögte, de azért leült.

Egy hónapra érkezett Dream Harborba. Mivel a nővére már összeköltözött a vőlegényével, Bennett megkapta a kávézó fölötti lakását. Az ünnepeket is itt akarta tölteni, csakhogy közben dolgoznia is kellett. Sikerült elintéznie, hogy a következő hetekben home office-ban dolgozhasson, akárcsak a kollégái többsége. Jeanie viszont úgy tett, mintha a testvére szabadságon lenne.

– Csak pár perc, ne légy már ilyen kocka! Nálatok nincs kávészünet?

– De van. Csakhogy hálaadás után mindig felhalmozódik a munka, van mit behozni.

– Ja, értem. Azok a számítógépes izék.

Bennett már majdnem ezredszer is elmagyarázta, hogy szoftvermérnökként webáruházak háttérrendszereit fejleszti, de inkább lenyelte a mondatot. Évekkel ezelőtt feladta a küzdelmet, valamikor akkortájt, amikor Jeanie még úgy mutatta be az ismerőseinek, mint aki „mások helyett vásárolgat az interneten”. Ahhoz képest a „számítógépes izé” már komoly szakmai előrelépésnek számított.

– Na és mit csináltál tegnap? – kérdezte Jeanie két korty kávé között.

A bögréjét tartó kezén megcsillant a gyémánt. Logan még hálaadás előtt kérte meg a kezét. Bennett kénytelen volt hét órán át hallgatni a friss jegyesek turbékolását a Buffalóból hazavezető úton. Mire Dream Harborba értek, kész felüdülés volt, hogy végre megszabadulhatott a gerlepártól.

Logan egyébként rendes srác volt, és Bennett őszintén örült a boldogságuknak. A gyűrű látványa mégis emlékeztette arra, milyen siralmasan alakult mostanában a saját szerelmi élete. A legtöbb nővel egy nyamvadt második randit sem tudott elképzelni, nemhogy egy egész életet.

Vajon létezik még egyáltalán sírig tartó elköteleződés?

– Aludtam egy nagyot, aztán sétáltunk egyet a kutyákkal. – Hanyagul megvonta a vállát. – Semmi extra.

– Merre jártatok?

– A régi fenyőfarm környékén.

Jeanie szeme azonnal elkerekedett.

– Ó!

– Na igen. Azért szólhattál volna, hogy a birtoknak új gazdája van.

– Bocsi! Totál kiment a fejemből.

Bennett hátradőlt a székén. Eszébe jutott a nő, akivel tegnap futott össze. A kutyáit úgy körbeajnározta, mintha régi barátok lennének, őt viszont egyszerűen levegőnek nézte. Tény, hogy a csajnak nem mehettek túl jól a dolgai, de azért még nem kellett volna úgy viselkednie, mintha az egész emberiség csak az útjában lenne. Ráadásul amikor úriemberként felajánlotta a segítségét, a nő simán gúnyt űzött belőle.

Nem, a fenyőfarm új tulajdonosa egyáltalán nem lopta be magát a szívébe. Még akkor sem, ha abba a kopott pokrócba bugyolálva kifejezetten bájos volt. Vagy amikor a kutyáit dögönyözte, és közben valósággal felragyogott az arca.

Na persze! Úgy hiányzott egy bájos nő az életébe, mint púp a hátára. A saját bőrén tanulta meg, hogy a báj önmagában még semmire sem garancia. Az elmúlt hónapok szerelmi mérlege finoman szólva is katasztrofális volt. Akadt egy szinte vadidegen nő, akinek segített kiköltözni az exe lakásából, miközben a volt pasi a verandáról óbégatva próbálta visszakönyörögni magát. Aztán az a másik randi, ami kimerült egy gyors italban meg egy reptéri fuvarban (mi mást tehetett volna?). És ott volt az a három nő, akik ki nem állhatták a kutyákat. Az egyikük konkrétan minden állatot utált. Bennett egyszer rajtakapta, hogy gyilkos pillantásokkal méreget egy szerencsétlen rigót a parkban. Márpedig ha valaki még egy ártatlan kismadárra is képes csúnyán nézni, abból aligha lesz élethosszig tartó szerelem.

Szóval a háta közepére sem kívánta a bájos nőket. Egy életre végzett a fajtájukkal.

– Összefutottál Kirával? – kérdezte Jeanie bűnbánó fintorral.

Bennett félresöpörte a borús gondolatait, és újra a nővérére figyelt.

– Ha Kirának hívják azt az új tulajt, aki úgy fogad mindenkit, mintha személyes sértésnek venné a létezését, akkor igen. Találkoztam Kirával.

– Ő… – Jeanie elharapta a mondatot. Az ajkát rágcsálva kétségbeesetten próbált valami kedveset kiszenvedni magából, de nem sok sikerrel járt. – Jó, tény, hogy kissé barátságtalan. De szerintem van egy szerethető oldala is, csak elő kell csalogatni.

– Ez már nem az én asztalom. Na, megyek melózni – mondta Bennett, és felállt. Pedig pontosan tudta, mi Kira gyenge pontja. A kutyák. Elég volt hallani, hogyan gügyögött nekik, és látni, ahogy valósággal felragyogott a szeme, amikor megpillantotta őket. Ha Dream Harbor lakói beállítanának hozzá egy rakás kölyökkutyával, nyert ügyük lenne.

Bennettnek azonban esze ágában sem volt belekeveredni a helyi drámákba. Jeanie jóvoltából már így is többet tudott a kelleténél. Kirából pedig egy életre elég volt ennyi.

A nővére rosszallóan összevonta a szemöldökét.

– Túl sokat dolgozol.

– Ja, bagoly mondja verébnek – horkant fel a fivére. – Egy sikeres vállalkozást vezetsz, és szinte ki sem mozdulsz a pult mögül. Bár azt meg kell hagyni, veszettül büszke vagyok rád.

– Köszi, Ben. – Jeanie hanyag legyintéssel intézte el a bókot, aztán felpattant. – Ó! Van egy zseniális ötletem!

A szeme olyan veszedelmesen csillogott, hogy Bennettnek azonnal görcsbe rándult a gyomra.

– Gyere el ma este a városi gyűlésre!

– A helyi politizálást inkább kihagyom, de kösz.

– Ugyan, ez nem is politika! Inkább amolyan… kisvárosi népünnepély. Megvan a maga bája. Megismerheted a barátaimat, utána meg beülünk valahova. Na, légyszi, Ben!

– Ne nézz rám így, Jean Marie!

– Hogy?

Bennett tehetetlenül felsóhajtott. Sosem tudott igazán nemet mondani. Nem véletlenül fuvarozott mostanában vadidegeneket a reptérre, vagy segített a költözésben. A nővérének pedig végképp nem tudott ellenállni.

– Ilyen nagy bociszemekkel. Nagyon jól tudod, mit csinálsz.

– Jó móka lesz, majd meglátod! És különben is azért jöttél, hogy velem tölts egy kis időt, nem? A szerető testvéreddel, akit otthagytál, hogy az ország túlfelébe költözz.

– Már bocsi, de te költöztél el előbb Buffalóból – mutatott rá Bennett a tényekre. A nővére a mai napig nem tudta, miért menekült el a főiskola után egyenesen San Franciscóba, és nem is tervezte, hogy valaha is beavatja a részletekbe.

Jeanie értetlenül pislogott egyet.

– Ja, tényleg. El is felejtettem. Mindegy, csak gyere, jó? Hétkor kezdődik.

Egy gyors puszit nyomott Bennett arcára, aztán már sietett is vissza a pult mögé, mert épp abban a pillanatban zúdult be az ajtón egy csapat edzőruhás nyugdíjas.

– Na, milyen volt a mai séta? Kicsit hűvös van odakint, ugye? – hallatszott Jeanie hangja.

Bennett halkan kiosont, de menet közben még elkapta, ahogy a nővére rutinosan csevegni kezd a törzsvendégekkel. Odafent a lakásban három vadul csóváló farok és temérdek munka várta.

Úgy látszik, este városi gyűlésre megy.

Ez a kiruccanás eddig minden volt, csak pihentető láblógatás nem – bármennyire is azt hitte Jeanie.

* * *

Bennettnek halványlila gőze sem volt róla, hogyan zajlik egy városi gyűlés Dream Harborban, de arra biztosan nem számított, hogy már a bejáratnál harsány nevetés és egymást túlkiabáló emberek fogadják. Átfurakodott egy társaság mellett, amely éppen vérre menő vitát folytatott arról, hogy a naptár szerint mikortól szabad karácsonyi zenét hallgatni, aztán kis híján felöklelte egy kosztümös nő, aki egy behemót fémmenórát cipelt. Már épp sarkon fordult volna, hogy elmeneküljön, amikor valaki megragadta a karját, és lerántotta maga mellé az egyik széksorba.

– Bennett! Hát itt vagy!

Jacob, Jeanie könyvklubjának egyik tagja, akit eddig csak a FaceTime-ról ismert, széles mosollyal az arcán azonnal fojtogató ölelésbe zárta.

– Szevasz, haver! Ja, megjöttem – nyögte Bennett, miközben próbált levegőhöz jutni ebben a totál őrült hangyabolyban. Egyre inkább úgy érezte magát, mintha Alice-ként zuhanna le a nyúl üregébe, egy teljesen kifordult világba. Eddig szentül hitte, hogy San Francisco a különcök fellegvára, de Dream Harbor még arra is rátett egy lapáttal. – Örülök, hogy látlak.

Jacob hátrébb húzódott, de még mindig Bennett karját szorongatta.

– El sem hiszem, hogy Jeanie rá tudott venni, hogy elgyere a gyűlésre. Ugye, a hivatalos rész után is velünk tartasz egy italra?

– Ööö… igen… ha minden igaz, ez a terv.

– Szuper!

Jacob még egyszer bátorítóan megszorította a karját, majd végre szabadon engedte.

Bennett fújtatva nézett végig a még mindig nyüzsgő termen. Bár a tömeg lassan a helyére szivárgott, a hangzavar egy decibellel sem csillapodott.

– Mondd csak, ezek mindig ennyire…

– Őrültek? Ja, teljesen. De legalább ingyen van a cirkusz.

Bennett bólintott, ám a figyelmét máris a kosztümös nő vonta magára, aki most egy hosszabbítót próbált elráncigálni a hatalmas menóráig. Feltámadt benne a szokásos segítőkészség: talán oda kellene menni, és segíteni neki.

– Ő az alpolgármesterünk – magyarázta Jacob, követve a pillantását. – Valószínűleg a jövő heti karácsonyi fénygyújtás előtt teszteli azt az özönvíz előtti monstrumot.

– Hát itt vagy! – Mielőtt Bennettnek esélye lett volna megszabadulnia Jacobtól, hogy segítsen az alpolgármesternek, Jeanie ott termett mellette.

– Ja, itt vagyok, ahogy parancsoltad.

– Bocsi a késésért! – hadarta, miközben viharos gyorsasággal letekerte nyakából a gigantikus sálat. Logan úgy állt mögötte, mintha egyenesen a vesztőhelyre kísérnék.

– Szia, Logan!

– Bennett! – Jeanie vőlegénye kurtán biccentett, megeresztett egy halvány, már-már fájdalmas félmosolyt, aztán bepréselte magát a sorba, és gyorsan leült.

– Ők Hazel és Noah – folytatta Jeanie, a másik két ember felé bökve, akik épp az amúgy is zsúfolt sorba próbálták behajtogatni a végtagjaikat.

– Szia! Örülök, hogy megismerhetlek – nyújtotta a kezét Noah Jeanie válla fölött, és elvigyorodott. – Az első városi gyűlésed?

– Az.

– Imádni fogod.

Ebben Bennett azért erősen kételkedett.

A Noah mellett álló apró termetű, göndör hajú nő csakis Hazel lehetett. Jeanie gyakorlatilag állandóan róla áradozott. Hazel széles mosollyal intett neki, majd bepréselte magát Noah és Jeanie közé. Bennett így elfoglalhatta az egyetlen szabad széket Jeanie és Jacob között. Logannek addigra sikerült egészen a sor végéig menekülnie. A falnak támaszkodva a telefonját bújta, látványosan kizárva a körülötte uralkodó tébolyt.

– Ha mindenki méltóztatná elfoglalni a helyét, akár el is kezdhetnénk! – A pulpitus mögött álló szemüveges férfi egy olyan giccses karácsonyi nyakkendőben próbálta magára vonni a figyelmet, hogy már ránézni is fájt.

– Ő a polgármesterünk – súgta oda Jeanie. – Mellesleg Hazel apja. Nézd, ott jön Annie!

Egy magas, szőke nő csusszant be az előttük lévő széksorba.

– Miről maradtam le? – fordult azonnal hátra Jeanie-hez, ahogy lehuppant.

– Még semmiről. Ja, és ő itt az öcsém, Bennett.

– Örülök, hogy megismerhetlek – nyújtotta a kezét Bennett, Annie azonban ügyet sem vetett a gesztusra.

– Ben! Szia! Olyan sokat hallottam már rólad! – A nő szeme ide-oda cikázott Jeanie és Bennett között. – Jeanie, azt valahogy elfelejtetted megemlíteni, hogy a tesód kiköpött te. És ráadásul eszméletlenül dögös!

– Én speciel nem szoktam ebből a szempontból nézni a családfánkat – vetette közbe Jennie.

Annie tekintete újra Bennetten állapodott meg. Kétségkívül gyönyörű nő volt, és szinte ordított róla, hogy mágnesként vonzza a bajt. Ez azonban abban a szent pillanatban el is veszítette a jelentőségét, mert Annie figyelme máris továbbröppent, és valahol Bennett jobb válla fölött állapodott meg.

Még épp időben fordult hátra, hogy lássa, amint egy sötét hajú férfi pimaszul odaintett a nőnek. Ha pillantással ölni lehetne, a fickó ott helyben porrá hamvadna.

– Mi a francot keres itt ez a szerencsétlen már megint? Azt hittem, rég leszokott a városi gyűlésekről.

– Ő Mac – súgta oda Jeanie Bennettnek. Mivel Annie hallótávolságon belül volt, a suttogás meglehetősen feleslegesnek tűnt. – Annie esküdt ellensége. Az egész város csak arra vár, hogy végre ágyba bújjanak, befejeződjön ez a végtelen szappanopera, és mindenki megkönnyebbülten fellélegezhessen.

Annie felháborodottan felhorkant.

– Ezt mégis hogy képzeled?

Jeanie csak nevetett, és megvonta a vállát. Bennett pontosan tudta, mikor bölcsebb mélyen hallgatni. Az pedig, hogy halványlila gőze sem volt, mi a búbánat folyik körülötte, határozottan egy ilyen pillanatnak számított.

– Kérem a tisztelt egybegyűltek figyelmét! – próbálkozott újra a polgármester. Éles fütty hasított a levegőbe. Az egész terem egyszerre rezzent össze. – Ööö… köszönöm, Mindy.

A kosztümös hölgy, aki az imént még a menórával hadakozott, komoly arccal biccentett a pulpitus felé, majd helyet foglalt az első sorban.

– Rengeteg megbeszélnivalónk van – folytatta a polgármester. – Az ünnepi fénygyújtás már a nyakunkon, a gyerekek karácsonyi műsora két hét múlva lesz, a játékgyűjtés pedig tegnap hivatalosan is elindult. Úgyhogy csapjunk is a lovak közé!

A gyűlés hátralévő része Bennett számára egyetlen kaotikus masszává olvadt össze: szervezés, önkéntesek toborzása, parázs viták, meg egy egészen bizarr szavazás arról, hogy a Drágán add az életed! vajon karácsonyi filmnek számít-e. Próbálta ugyan felvenni a fonalat, de esélye sem volt. Inkább a termet pásztázta, és igyekezett arcokat társítani azokhoz a történetekhez, amelyeket Jeanie az elmúlt egy évben mesélt neki. A könyvklub tagjait könnyű volt kiszúrni: a videóhívások közben már számtalanszor látta és hallotta őket Jeanie körül. Sőt, a legutóbbi olvasmányukból még egy példányt is odakészítettek a küszöbére üdvözlőajándékként, ami több mint egyértelmű célzás volt arra, hogy szívesen látnák a decemberi klubtalálkozón.

Elég volt egy pillantást vetnie a Karácsonyi apuci borítójára, és máris azon kezdett agyalni, milyen kifogással menthetné ki magát a decemberi összejövetelről. Pont egy erotikus ponyva hiányzott az életéből, amikor hónapok óta nem szexelt. Akkor már inkább olvasna valamit szerzetesekről. Vagy buddhista meditációról. Esetleg vezeklésről. Tök mindegy, csak ne mikulásos szoftpornó legyen.

És egyáltalán miért jutott megint eszébe a fenyőfarm tulajdonosa? Hiszen a csaj olyan… bunkó volt vele. Nem az a vonzóan szurkálódó fajta, hanem nettó bunkó. Jó, persze, tényleg magánterületre tévedt, csakhogy ezt nem tudta. Ráadásul úriemberként még a segítségét is felajánlotta, mire a nő egyszerűen lepattintotta. Érthetetlen módon a csaj mégis azonnal a bőre alá fészkelte magát.

Mint egy szálka.

Egy szálka, amit az ember folyton piszkál, pedig pontosan tudja, hogy csak magával szúr ki.

Mégis mi baja volt? Miért gubbasztott ott tök egyedül? És miért egy elnyűtt pokrócba burkolózott ahelyett, hogy felvett volna egy rendes télikabátot? Nem fázott? Nem vágyott rá, hogy valaki felmelegítse…?

Nem.

Na, gyorsan állítsd le magad, öregem! Semmit sem tudott erről a különös nőről, és nem hagyhatta, hogy a kényszeres megmentőkomplexusa megint felülkerekedjen rajta. Még csak nem is itt él.

Kira North nem volt több, mint egy újabb fura lakója annak a Dream Harbornak, amelyet addig csak a testvére elbeszéléséből ismert. 

Ennyi. Nem fog azon fantáziálni, hogyan melegítse fel.

Csak ekkor tűnt fel, milyen síri csend lett körülötte. Talán a kelleténél egy picit jobban elkalandoztak a gondolatai, mert mire visszatért a valóságba, a teremben minden szem rá szegeződött.

– Ööö…

– Épp azt meséltem a többieknek, hogy tegnap összefutottál Kirával – magyarázta Jeanie olyan ártatlan, angyali mosollyal, hogy Bennettnek végigfutott a hideg a hátán. Ha most nyolcéves lenne, a nővére pedig tíz, gondolkodás nélkül megint lehúzná a kedvenc Barbie babája fejét a vécén.

– Remek! – lelkendezett a polgármester, mit sem sejtve Bennett bosszúfantáziájáról. – Pont egy ilyen pártatlan kívülállóra van szükségünk, aki felmegy hozzá, és megnézi, mi a helyzet.

– Pártatlan kívülálló? – visszhangozta Bennett. – Mármint… én nézzem meg, mi van vele?

– A város igyekezett tárt karokkal fogadni Miss Northt – folytatta a polgármester. – Ő azonban… finoman szólva nem volt túl fogékony a próbálkozásainkra. Ön viszont csak átutazóban van nálunk. Pártatlan. Nem fogja azt hinni, hogy valamiféle hátsó szándék vezérli.

Hát, ebben óriásit tévedett.

– És mégis mi a csudáért kellene ránéznem?

– Nos… szóval…

– Hátha lapul odafenn egy hulla – vetette fel valaki a terem végéből.

– Hulla? – Bennett döbbenten pislogott. – Mégis mi a jó ég folyik itt?

Jeanie bűnbánóan elhúzta a száját.

– Nem olyan vészes, mint első hallásra gondolnád – súgta oda.

– Egyelőre semmilyen bizonyítékunk nincs arra, hogy lenne egy tetem a birtokon – sietett leszögezni a polgármester.

– De az ellenkezőjére sincs – vetette közbe Noah roppant segítőkészen.

Hazel azonnal rácsapott a srác combjára, Noah azonban csak nevetett, és engesztelésül egy puszit nyomott az arcára.

– Ezt a történetet Alex sokkal jobban ismeri. Hol is van… – A polgármester végighordozta tekintetét a termen, mire a széksorok között felállt egy extravagáns, levendulaszín hajú alak.

– Sziasztok! – intett Alex a tömegnek, aztán rögtön bele is kezdett. – A fenyőfarm nemzedékeken át a Connor család tulajdonában volt. Aztán a nyolcvanas években a legfiatalabb fiú, Edwin vette át a vezetését, és megnyitotta a birtok kapuit a látogatók előtt, hogy a családok maguk vághassák ki a karácsonyfájukat. Ebből nőtte ki magát az a virágzó vállalkozás, amire sokan még ma is nosztalgiával emlékeznek. Edwinnek és a feleségének, Ellennek nem született gyermeke, de közel negyven évig együtt vezették a farmot. Edwin azonban meglehetősen bogaras ember volt. És finoman szólva is kiszámíthatatlan.

– Inkább ijesztő! – kiáltotta be valaki.

– Mindig kirázott tőle a hideg.

– Na, tőle engem is, az biztos!

– Szóval… – köszörülte meg a torkát Alex, mire a bekiabálók elhallgattak. – Miután a felesége rejtélyes módon elhunyt, Edwin egyre ritkábban mutatkozott a városban, a farm pedig lassan az enyészeté lett. Néhány évvel később a vénember is követte a feleségét a sírba, a házában viszont találtak egy levelet.

– Na, most jön a lényeg – súgta oda Noah a mellette ülőknek, épp olyan hangosan, hogy a fél terem hallja.

Alex sejtelmesen elmosolyodott.

– A levélben az állt, hogy elásott valamit a farmon. Valamit, ami rendkívül értékes volt számára, és amit a legnagyobb becsben tartott. Azt viszont már nem részletezte, hogy mi az, és azt sem, hogy hová rejtette. Sokan szerettük volna átkutatni a birtokot, csakhogy az egyik unokatestvére örökölte meg, ő pedig hallani sem akart róla, hogy ott szimatoljunk. És ha engem kérdeztek, ez már önmagában gyanús – vonta meg a vállát Alex. – Így aztán a rejtély megoldatlan maradt.

Bennett hitetlenkedve csóválta a fejét.

– És ti komolyan azt hiszitek, hogy egy… hullát ásott el?

– Egészen pontosan a meggyilkolt feleségét – pontosított Jacob.

– Tessék?!

– Egyik napról a másikra nyoma veszett! Szerintem tök egyértelmű, hogy Edwin eltette láb alól.

– Ugyan már! Szerintem valami egészen másról van szó. Valami kincsről – vitatkozott Noah.

– Kincsről? Álmodj csak, királyfi! – kiáltott hátra egy idős férfi, aki néhány sorral előttük ült.

Noah felnevetett.

– Akár készpénz is lehet – vetette fel Kaori. – Nem volt családja. Simán kinézem belőle, hogy inkább elásta a pénzét, mint hogy bankba tegye.

– Azért ez elég merész elképzelés.

– Vadabb, mint egy meggyilkolt feleség meg egy elásott hulla? Ugyan már!

– Szerintem…

– De mi van, ha…

– Egy pillanat! – emelte fel a hangját Bennett, túlharsogva a zsivajt. A terem egy csapásra elcsendesedett, és minden szem rá szegeződött. – Mégis mi köze van ennek Kirához?

A széksor legvégén valaki felhorkant.

– Hidd el, nem akarod tudni – morogta Logan.

– Csupán nem szeretnénk, ifjú barátom, ha a legújabb lakónk véletlenül valami… megrázó dologba botlana – magyarázta a polgármester olyan természetességgel, mintha egy elásott hulla teljesen hétköznapi veszélyforrás lenne a környéken. – Ezért arra gondoltunk…

– Hogy inkább én botoljak bele? – vonta fel a szemöldökét Bennett.

A polgármester kelletlenül elhúzta a száját.

– Mi csak arra gondoltunk, hogy meglátogathatnád egyszer-kétszer, és elsimíthatnád a dolgokat. Nagyon örülünk, hogy újra megnyitja a fenyőfarmot, de nem szeretnénk semmilyen váratlan meglepetést. – Zavartan összedörzsölte a kezét. – Minket ugyanis még a veranda közelébe sem enged. Aztán a következő pillanatban hirtelen felderült az arca. – De téged beengedett! Jeanie mesélte, hogy a kutyáiddal végigsétáltál a birtokon, sőt még beszélgettetek is. Szóval… szerintünk te vagy a tökéletes ember erre a feladatra.

Bennett megdörzsölte az orrnyergét. Komolyan eljátszott a gondolattal, hogy előkapja a mobilját, és megnézi, mikor indul a legközelebbi gép vissza San Franciscóba.

– Az ki van zárva. Dolgoznom kell.

A polgármester és a teremben ülők kétkedve néztek rá.

– A home office is meló.

– Jó, jó, de rugalmas a munkaidőd, nem? – vetette közbe Jeanie. – Felmehetnél párszor a farmra, mielőtt újranyit. Csak hogy megnézd, nem hever-e valahol egy-két kósza koponya, vagy ilyesmi.

Bennett olyan pillantást vetett a nővérére, amelyből világosan ki kellett volna derülnie: ebben a pillanatban legszívesebben őt ásná el valahol. Jeanie azonban halálosan komolyan gondolta. És ahogy Bennett körbenézett, rá kellett döbbennie, hogy ezzel a teljesen elmebeteg ötlettel korántsem volt egyedül.

Az egész város azon igyekezett, hogy rávegye: menjen fel a kedvenc fenyőfarmjukra… de mégis miért? Hogy hullák után szimatoljon? Elásott kincsek után kajtasson? Vagy egy személyben oldja meg Dream Harbor legnagyobb rejtélyét?

Az egészben az volt a legviccesebb, hogy ezek a zsenik szentül hitték: Kira majd tárt karokkal fogadja. Hahaha! Abból, ahogy előző nap ránézett, elég egyértelmű volt, hogy a közeljövőben biztosan nem hívja meg ötórai teára. Közös nyomozásra meg pláne.

Csakhogy most az egész terem úgy bámult rá, mintha ő lenne az egyetlen, aki képes megoldani a helyzetet.

Bennett pedig utált nemet mondani.

Még az olyan flúgos helyieknek is, akiket alig negyven perce ismert.

– Megpróbálhatom, de…

– Csodás! – csapott le rá azonnal a polgármester, esélyt sem adva a tiltakozásra. – Akkor Bennett besegít a fenyőfarm újranyitásába. Oké, mi a következő napirendi pont?

Bennett tehetetlenül pislogott. Pedig ő csak annyit akart mondani, hogy megpróbálhatja, de garantáltam zátonyra fut az egész.

Persze mostanra ennek már az égvilágon semmi jelentősége sem volt. Egyszerűen átgázoltak rajta. Tíz másodperccel ezelőtt még azon agyalt, hogyan foglalhatna jegyet a legközelebbi járatra San Franciscóba, most meg hirtelen a nyakába szakadt egy egész karácsonyi vállalkozás. Vagy egy régi gyilkossági ügy felderítése. Vagy egy komplett kincsvadászat…

Bár a legvalószínűbb forgatókönyv mégiscsak az volt, hogy a fenyőfarm újdonsült, mogorva úrnője páros lábbal rúgja ki a birtokáról.


Harmadik fejezet

Éles kutyaugatás törte meg a csendet. Kira éppen elöblítette a kávésbögréjét, és megpróbált kikukucskálni a mosogató fölötti ablakon. A réseken úgy süvített be a kinti hideg, hogy mosogatás közben is csípte az arcát a huzat. Fogalma sem volt, mit kezdjen vele.

Újabb vakkantás hallatszott. Tenyerével letörölte a párát az üvegről, de még így sem látott semmit.

Hátha vevők érkeztek! Ráadásul kutyával! Sőt, az is lehet, hogy a gazdik giccses karácsonyi pulcsit is adtak rájuk egy ünnepi fotózás kedvéért. Az valami elképesztően cuki lenne! És persze tökéletesen mutatna a fenyőfarm új közösségi oldalán, amit végre-valahára sikerült elindítania. Ehhez persze órákig kellett térerőre vadásznia az emeleti vendégszoba legeldugottabb sarkában. Ha teljesen mozdulatlanul állt, arccal a fal felé, a mobilnet hajlandó volt kifogástalanul működni.

Mindenképpen ki kell mennie, hogy üdvözölje az első fecskéket. Pedig már felvett egy kifejezetten kedves, megbízhatónak tűnő nőt a pénztárba. De ha ezek az emberek a legelső, hús-vér vásárlói, azt semmiképp sem akarja kihagyni. Arról nem is beszélve, hogy engedélyt kell kérnie tőlük, mielőtt a karácsonyi kutyapulcsis fotókat közszemlére tenné a neten.

Kapkodva húzta fel a csizmáját, és belebújt az új pufidzsekijébe. A vevők pénzt jelentettek, a pénz pedig fűtést. Meg rendes ablakokat.

Látod, a végén minden rendben lesz. Egyedül is menni fog. Nincs szükséged Chloera. Ha teljesen őszinte akart lenni magához, talán épp a nővére fogta vissza világéletében a józan eszével meg a földhözragadt realizmusával. Ideje volt merészet álmodni, és valóra váltani az álmait. Még ha ez az egész tanyasi vízió alig néhány hete pattant is ki a fejéből. Igenis hülyére fogja keresni magát ebben a karácsonyőrült városban, aztán igazi önellátó életet teremt, pont úgy, mint a @thehomesteadgoddess, a @selfsustainedliving vagy a többi csodás felhasználó, akiket a neten követett. Ha nekik összejött, neki miért ne sikerülhetne?

Izgatottan kiviharzott a hátsó ajtón. Gondolatban már látta maga előtt a spájz polcain katonás rendben sorakozó befőttesüvegeket és a saját kezűleg, keresztszemes mintákkal kihímzett kötényét. Igaz, fogalma sem volt, hogyan kell bármit is dunsztolni télire, és azt sem tudta, egyáltalán eszik-e vagy isszák a keresztszemes hímzést. A vakkantásokat követve magabiztosan bevágott a fenyősorok közé. Két sorral feljebb, aztán hárommal arrébb.

Ott vannak!

Ó!

– Te vagy az?

A tegnapi idegen lehajtott fejjel ácsorgott a fenyők között, mintha a földön keresne valamit. Kira hangjára hirtelen felkapta a fejét.

– Üdv ismét! – köszönt, és intett egyet.

– Már megint mit keresel itt?

A karácsonyi kutyafotózásról szőtt csodás álmai egy szempillantás alatt szertefoszlottak. Elizabeth, a három kutya közül a legnagyobb, azonnal odadörgölőzött Kira kezéhez. A lány automatikusan megvakargatta a füle tövét. Ünnepi pulóver ugyan egyiken sem volt, de ettől még irtó édesen festettek.

– A tábla szerint nyitva vagytok – mutatott a férfi a bejárat felé.

Kira gyanakvóan összevonta a szemöldökét.

– Szóval fenyőt akarsz venni?

A férfi elmosolyodott.

– Még nem döntöttem el. Attól függ, megtalálom-e az igazit.

– Az igazit? – horkant fel Kira. – Ez csak egy karácsonyfa, ember, nem feleség!

A férfi öblös nevetése őt is meg a kutyákat is meglepte. A kis Odie riadtan ugatni kezdett.

– Nem tagadom, átkozottul válogatós vagyok, ha karácsonyfáról van szó – felelte, és a szeme vidáman szikrázott.

– Azt elhiszem – válaszolta Kira. Gyanította, hogy a pasi más téren is elég magasra teszi azt a bizonyos lécet. Ha ő az ilyen magabiztos pasikra bukna, esze ágában sem lett volna elmenekülni otthonról.

– Neked talán nincsenek elvárásaid? – vonta fel a szemöldökét a férfi.

– Karácsonyfákkal kapcsolatban? Egyáltalán nincsenek.

A férfi lassan körbenézett. Kira már előre felkészült a kioktatásra, hogy nem ártana jobban megválogatni, milyen árut kínál a vevőknek. Ő azonban egyetlen epés megjegyzést sem tett, csak hanyagul megvonta a vállát.

– Jó a kabátod.

Kira meglepetten pislogott.

– Köszi. Kész jégverem ez a ház, muszáj volt beruháznom egy normális darabra.

A férfi halkan kuncogott.

– Pedig még be sem köszöntött az igazi tél.

Na szép! Ez a pasi is megmondja a tutit!

– Nekem ez már bőven sarkvidék. Mi van, te talán Alaszkából jöttél?

– Buffalóból.

– Az majdnem ugyanaz. Örülök, hogy téged nem zavar a jégkorszak, de nekem konkrétan befagy a seggem.

– És te honnan jöttél?

Kira magában felsóhajtott. Nem szívesen kotyogta ki ország-világ előtt, hogy Georgiából származik, pláne nem az északiaknak. Amint megneszelték a dolgot, máris elkönyvelték valami butácska, naiv déli lánynak. Vagy még rosszabbnak. Pont emiatt, amikor elköltözött, tudatosan levetkőzte a déli akcentusát. Ma már csak akkor bújt elő belőle, ha dühös volt, részeg, vagy Chloeval beszélt.

– Georgiából.

A férfi megértően bólintott.

– Akkor már mindent értek.

Semmi élcelődés. Hm. Ez felettébb érdekes.

– A nevedet viszont még mindig nem tudom – jegyezte meg Kira. – Ha továbbra is errefelé szándékozol lófrálni, jó lenne tudnom, hogy szólítsalak.

A férfi elmosolyodott, és kezet nyújtott.

– Jogos. Bennett vagyok.

Kira elfogadta a kézfogást. A férfi tenyere nagy volt, és megnyugtatóan meleg.

– Kira.

– Tudom.

– Tényleg?

– Persze. Jelenleg te vagy a város legnagyobb szenzációja. A nővérem kávézója fölött lakom, és most szinte mindenki rólad pletykál.

Odie és Pudgie halkan nyüszítve sündörgött Kira lába körül. Leguggolt hozzájuk, hogy megdögönyözze őket.

– Tényleg? Akkor, légy szíves, áruld el, hol rejtőzik ez a „mindenki”. Hivatalosan is nyitva vagyok, és eddig még egy árva lélek sem tévedt be a birtokra.

– Tudja egyáltalán valaki, hogy kinyitottál?

Kira gúnyosan felhorkant.

– A kapuban levő tábla elég egyértelmű, nem? Ráadásul van egy vadonatúj honlapunk, fent van rajta minden infó. Meg Insta-oldalunk is… Jaj, egyébként lőhetnék egy képet a kutyáidról? Eddig csak unalmas fákat posztoltam.

Felnézett. Bennett még mindig ott magasodott fölötte, és mintha ellágyult volna a tekintete.

– Szerintem errefelé senki sem az új honlapot böngészi. És… lássuk be, korábban elég egyértelműen mindenki tudtára adtad, hogy maradjanak távol tőled. Kétlem, hogy bárki csak úgy kiautózna a semmibe, abban bízva, hátha nyitva találja a kaput.

– Ó! – Hm. Ebben mondjuk volt némi igazság.

És most mi legyen? Hogy a csudába csalogassa vissza a vevőket? A takaros, befőttesüvegekkel teli spájz képe hirtelen kezdett köddé válni.

– Mi lenne, ha elmennél a karácsonyi fénygyújtásra? – javasolta Bennett. – Úgy hallottam, az hatalmas esemény errefelé. Ott lesz az egész város. Elmondhatnád mindenkinek, hogy újra kinyitottál.

Kira legszívesebben elküldte volna melegebb éghajlatra a kéretlen tanácsaival együtt. Csakhogy ez az ötlet – a francba is! – zseniális volt.

Feltápászkodott a földről.

– Még meggondolom.

Bennett elmosolyodott. 

Az a bosszantóan, bicskanyitogatóan tökéletes mosoly. A szülei biztos egy kisebb vagyont költöttek fogszabályzóra. Kizárt dolog, hogy valaki ilyen hibátlan fogsorral jöjjön a világra. Tekintve, hogy mindenki fogatlanul születik. Na tessék, már megint elkalandozott.

– Akkor nem is zavarok tovább a tökéletes fenyő felkutatásában – mondta, lezárva a témát. – Ha megtalálod az igazit, Iris majd ad neked egy fűrészt. Ott van a bódéban.

– Csak nem ücsörög valaki abban a rozoga viskóban? – Bennett szeme döbbenten elkerekedett.

– Dehogynem. Semmi baja sem lesz.

– Semmi? Erre én azért nem vennék mérget. Elég ramaty állapotban van az az építmény.

Kira csípőre tette a kezét. Már épp készült alaposan beolvasni ennek a minden lében kanál okostojásnak, amikor hirtelen katasztrofális kép villant be előtte: a szegény, drága Iris egy halom korhadt gerenda és törmelék alatt fekszik magatehetetlenül.

Úristen! Mi van, ha ennek a mindenhez is értő idiótának igaza van?

Sarkon fordult, és eszeveszett futásnak eredt. A kutyák szorosan a nyomában loholtak. Mármint Elizabeth és Odie. A szegény pufók Pudgie jócskán lemaradt mögöttük.

– Iris! Iris! – kiáltotta, miközben a farm túloldalán álló kis bódé felé rohant. – Iris, azonnal gyere ki onnan!

Eddig rusztikusnak találta azt a viskót. Volt egyfajta ódon bája. Sőt, amikor fényfüzért aggatott a tető szélére, kifejezetten mutatósnak találta, és azt tervezte, hogy fotózáshoz is tökéletes háttér lesz. Arra viszont egyszer sem gondolt, hogy bármelyik pillanatban összedőlhet, és maga alá temetheti az egyetlen alkalmazottját.

– Azért azt nem mondtam, hogy ennyire vészes a helyzet! – kiáltotta utána Bennett, aki hosszú léptekkel igyekezett lépést tartani vele.

Vészes vagy sem, Kira nem akart kockáztatni. Egyrészt beleőrült volna, ha Irisnak egy haja szála is meggörbülne. Másrészt pedig – ami szintén nem volt elhanyagolható szempont – még biztosítása sem volt, és az orvosi számlákat végképp nem tudta volna miből kifizetni.

– Iris! Azonnal gyere ki onnan!

A bódé előtt fékezett le. Iris elkerekedett szemmel húzta félre a kis tolóablakot, és gyanakvóan kidugta a fejét.

– Mi történt? – kérdezte. Értetlenül nézett végig a vörös fejjel lihegő Kirán, a három vadul csaholó kutyán, majd Bennetten, aki utolsóként ért oda, de éppolyan zaklatottnak tűnt, mint a többiek.

– Gyere ki abból a halálcsapdából!

– Halálcsapdából? – ráncolta a homlokát Iris.

– Nyugodjon már meg mindenki! – szólt közbe Bennett. – Nem hiszem, hogy ennyire súlyos lenne a helyzet.

– Hogy nem ennyire súlyos? – Kira dühösen fordult a férfi felé. – Nem ennyire súlyos? Akkor mégis mi a fenének mondtad? Miért kellett idejönnöd, és azzal riogatnod, hogy az a tákolmány bármelyik pillanatban összedőlhet?

– Én ilyet egy szóval sem mondtam.

Christmas Tree Farm - Taylor Swift
Linger - The Cranberries

BIRDS OF A FEATHER - Billie Eilish
Memories - Conan Gray

White Christmas - Taylor Swift

hate to be lame - Lizzy MCAlpine, FINNEAS
A Nonsense Christmas - Sabrina Carpenter
21 - Gracie Abrams

the boy is mine - Ariana Grande

Light On - Maggie Rogers

Go - Livingston

Back To December - Taylor Swift

This Town - Niall Horan

Bags - Clairo

From the Dining Table - Harry Styles
1Look in People’s Windows - Taylor Swift
Close To You - Gracie Abrams

because i liked a boy - Sabrina Carpenter
Santa Tell Me - Ariana Grande

mirrorball - Taylor Swift

Until | Found You - Stephen Sanchez

All My Love - Noah Kahan

Landslide - Fleetwood Mac

